Dominis et amicis charissimis ac dilectissimis, dominis E. decano et Philippo Thesaurario, totique capitulo nobilis ecclesie Beati-Martini Turonensis sui, G. decanus, totumque capitulum ecclesie Autissiodor. cum salute se ipsos. Super eo quod societatem ac confederationem speciales inter vos, vestramque ecclesiam, nos et nostram consistentes agnovistis, et ad nostram notitiam perduci fecistis, quam plurimum gaudentes, Deo, beato Martino et vobis gratias referimus ac exemplo beati Germani, patris et fundatoris nostri, qui beatum Martinum patrem et fundatorem vestrum hospitem suum pro tempore, in exhibitione seu impertione miraculorum causa honoris apud nos aspicitur a fidelibus pretulisse provocati, dictam societatem, fedus, et dilectionis specialis vinculum inter vos et nos consistere veraciter profitemur, ac ne futuris temporibus per oblivionem aut personarum mutationem hujus rei memoria deleatur, in testimonium premissorum presentem paginam sub sigillo nostro fraternitati vestre destinamus, suplicantes quatenus ipsam, si placet, in ecclesia vestra ad eternam rei memoriam publicetis, ac in libris et armariis vestris scribi et redigi faciatis, nobisque eadem facientes litteras vestras consimiles destinare velitis. In cujus rei testimonium sigillum nostrum presentibus duximus apponendum. Actum, capitulo nostro generali durante, anno Domini M CCC XV, die lune in vigilia festi Nativitatis Beati Joannis-Baptiste; presentibus ad hec dominis G. decano, F. lectore, G. scolastico, J. succentore, A. de Capella, R. Perry, J. de Ferro, legum professoribus, cum pluribus aliis nostre ecclesie predicte canonicis.